钦定古今图书集成/明伦汇编/交谊典/第065卷 > 《为舍人绛郡公上李相公启》前人
## 钦定古今图书集成/明伦汇编/交谊典/第065卷 > 《为舍人绛郡公上李相公启》前人

某闻“量力省躬，典刑之深旨；度材任事，圣哲之良规。”
某虽甚愚，颇向斯义。属者谬图仕进，因藉时来。伏值
相公顾以外藩，夙通襟契。悯羊昙之未立，早托谢家；
怜康伯之无归，常依王氏。拔于幽滞，处以周行。遂俾
南宪中台，屡承阙乏。内庭西掖，比辱昇迁。迈越时流，
尘污中旨，恩渥非次，性分难移。徒当侍从之荣，莫有
论思之效。竟使惧因福过，疾以忧成，外虽全人，中抱
美疢。常愿青蒲沥恳，紫殿披诚，进退未闻，过累仍积。
及正名纶阁，收迹翰林，寻愿窃候休旬，拜伏萧屏，谢
昔年之朝奖，抒他日之私诚。而机事且繁，燮和少暇，
斋沐累至，肝肠莫从。旋属虏帐夷氛，壶关伐叛。绛台
北控，有元戎大集之师；郑国东临，过列镇，在行之众，
任当调发，事属供须，岂斯择材，皆在非据，周旋三郡，
绵历两霜，颁宣诏条，祇畅庙画，虽无咎悔，亦乏殊尢。
今幸四海无尘，九州向化，灵台偃伯，衢室归尊，是修
明礼律之初，举拔俊贤之始。而郑之为地，右临梁苑，
左倚成皋，比之列藩，实为剧郡。山东望族，几同屈景
之强；洛邑顽民，尝杂萑蒲之聚。永言出牧，岂易其人。
而又孔道所因，使车旁午。送迎或阙，则怨讟流词；馆
饩稍乖，则职司贻辱。托之全器，犹或难居；矧在朽材，
宁宜久处？某伏思自随宦牒，遽忝恩荣，位至圭符，宠
当金紫。或筋骸无苦，心志有馀，即岂愿踞熊轼以告
劳，指隼旟而辞疾？直以摄生寡妙，旧恙无痊。倘或形
言，惧尘清听。每朝昏改候，雾露潜威，则或至问俗有
违，在公多废，坐为尸禄，行有愧颜。而又贪盛明之时，
有婚嫁之累，未敢高论止足，直乞退休。是以辄疏精
诚，上干陶冶。伏惟相公云龙叶应，舟楫成功。比屋可
封，期于屈指；一夫不获，固以动心。如蒙曲鉴深诚，猥
从至愿，置之他所，以遂其愚。则吴楚列城，江关别郡，
虽居邻佐，亦委缉绥。获安病躬，岂敢择地。犹希磨淬
铅钝，抚养疲羸，积以岁时，少裨尘露。伏惟试赐恩照，
围减带，缓发稀弁倾，窅然向风，目极心往。无任攀恋
感激惶惧之至。